送陳大夫罷太平守還臺
作者：郭祥正
朝代：宋

paragraphs: 去年秋暮送東玉，今歲春殘送子儀。
人生不老安可得，况復年年傷别離。
請說湓江初識面，已知磊落胸中奇。
桐鄉之會愈相樂，是時解印予言歸。
公乘扁舟過溪口，殷勤訪我論新詩。
君章下車始命客，邀公與我同遨嬉。
開懷醉倒信莫逆，十年一夢音塵稀。
忽聞公來守吾土，餘生幸獲仁賢依。
政成無擾威惠浹，白駒馳隙臨瓜期。
梨花奪月爛銀白，繪盤縷玉江魚肥。
酒傾碧盞盞嘗滿，曲度晴雲雲不飛。
車輪未許生四角，且願逆風東北吹。
留連更盡一壺酒，無使醒淚沾行衣。
十科應詔公第一，出入省寺非公誰。
欲陪後會定何許，咄嗟自此分雲泥。